钦定古今图书集成/明伦汇编/氏族典/第244卷 > 张俊
## 钦定古今图书集成/明伦汇编/氏族典/第244卷 > 张俊

按《宋史张俊传》：“俊字伯英，凤翔府成纪县人。好骑射，
负才气，起于诸盗。年十六，为三阳弓箭手。宣和初，授
承信郎，进武德郎。靖康元年，以守东明县功，转武功
大夫。金人围汴京，高宗时为兵马大元帅，俊勒兵从
信德守臣梁扬祖勤王。高宗见俊英伟，擢元帅府后
军统制，累功转荥州刺史。建炎元年，剧贼李昱据兖”
州，命俊为都统制讨之，贼遂歼，进桂州团练使。高宗
以俊忠劳日积，迁拱卫大夫。既而汴京破，二帝北迁，
俊恳辞劝进。高宗即位二年，升秦凤路马步军副总
管，进武宁军承宣使。帝如扬州，召诸将议恢复，俊曰：
“今敌势方张，宜且南渡。”帝如临安，拜镇西军节度使、
御前右军都统制，寻为浙东制置使。江、浙群盗蜂起，
授俊两浙西路、江南东路制置使，除检校少保、定江
昭庆军节度使。浙西群盗悉平，改江南招讨使。绍兴
元年，改江淮路，拜太尉。四年，金人入侵，以俊为两浙
西路、江南东路宣抚使，改淮西宣抚使。濒江相拒，逾
月，敌不得入。五年，刘麟入寇，俊与杨沂中合兵拒于
泗州。六年，改崇信、奉宁军节度使。八年，金人请寝兵，
许之。赐俊“安民靖难”功臣，拜少傅，进少师，封济国公。
十一年，加太傅，封广国公，寻进益国公。十二年，以殿
中侍御史江邈论之，罢为镇洮、宁武、奉宁军节度使，
充醴泉观使，进封清河郡王。十六年，改镇静江、宁武、
静海军。二十一年，拜太师。南渡后，俊握兵最早，屡立
战功，与韩世忠、刘锜、岳飞并为名将，世称“张、韩、刘、岳。”
然濠、寿之役，俊与锜有隙，独以杨沂中为腹心，故有
濠梁之劫。岳飞冤狱，韩世忠救之，俊独助桧成其事，
心术之殊也远哉！二十四年六月薨，封循王。子五人：
子琦，子厚，子颜，子正，子仁。